Diari Oficial de la Generalitat Valenciana


Sumari del DOGV 4014, del 05-06-2001 (2001/5333)

RESOLUCIÓ de 31 de maig de 2001, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre la Generalitat Valenciana (Conselleria d'Economia, Hisenda i Ocupació) i la Universitat Politècnica de València per a fomentar la innovació en la prevenció de riscos laborals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4014

Data del DOGV
:   05-06-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/5333


Data del document
:   31-05-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * universitat
    * seguretat en el treball
    * cooperació administrativa

RESOLUCIÓ de 31 de maig de 2001, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre la Generalitat Valenciana (Conselleria d'Economia, Hisenda i Ocupació) i la Universitat Politècnica de València per a fomentar la innovació en la prevenció de riscos laborals. [2001/A5333]
  
Subscrit, després de la tramitació prèvia reglamentària, entre la Generalitat Valenciana (Conselleria d'Economia, Hisenda i Ocupació) i la Universitat Politècnica de València, el 2 de març de 2001, un conveni de col·laboració per a fomentar la innovació en la prevenció de riscos laborals, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0292/2001, i que figura com a annex d'aquesta resolució.
  
València, 31 de maig de 2001.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de Col·laboració entre la Conselleria d'Economia, Hisenda i Ocupació de la Generalitat Valenciana i la Universitat Politècnica de València, per a fomentar la innovació en la prevenció de riscos laborals
  
València, 2 de març de 2001
  
Reunits
  
D'una banda, el conseller d'Economia, Hisenda i Ocupació de la Generalitat Valenciana, Vicente Rambla Momplet, facultat per a aquest acte en virtut de les atribucions que li confereix la Llei 5/1983, de 30 de desembre, de Govern Valencià, i autoritzat per l'Acord del Govern Valencià del dia 31 d'octubre de 2000.
  
De l'altra, el rector de la Universitat Politècnica de València, Justo Nieto Nieto, en nom i representació d'aquesta, i d'acord amb les atribucions que té conferides en virtut del Decret 46/1999, de 5 d'abril, del Govern Valencià (DOGV núm. 2.992, de 13 d'abril).
  
Les parts tenen i es reconeixen capacitat suficient per a la signatura d'aquest conveni de col·laboració, i per això,
  
Manifesten
  
I. La Generalitat Valenciana té concertat amb la Universitat Politècnica de València un conveni amb finalitats de col·laboració cultural, educativa i científica del dia 22 de desembre de 1982, que cobreix, entre altres aspectes, l'establiment de convenis sobre assumptes d'interés per a la Comunitat Valenciana entre les citades institucions. El dia 2 de maig de 1983, el Govern Valencià va facultar cada conseller perquè subscriguera els citats convenis en l'àmbit de les seues competències.
  
II. La Conselleria d'Economia, Hisenda i Ocupació de la Generalitat Valenciana, creada per Decret 65/2000, de 22 de maig, es configura com el departament encarregat de gestionar els diversos àmbits i programes que tenen com a finalitat promoure la creació d'ocupació, mitjançar en el mercat de treball, disciplinar les relacions sociolaborals, i incrementar la qualificació professional de la població activa. És, per tant, el màxim òrgan encarregat de la direcció i l'execució de la política del Govern Valencià en les matèries de foment de l'ocupació i l'economia social, la formació professional ocupacional i contínua, la intermediació entre l'oferta i la demanda laboral, i l'execució de la legislació laboral de l'estat, i exerceix les competències que legalment té atribuïdes a aquest efecte. En concret, correspon a la Direcció General de Treball i Seguretat Laboral de la Conselleria d'Economia, Hisenda i Ocupació, l'exercici de les funcions de prevenció i protecció de la salut laboral, la regulació de les condicions individuals i col·lectives de treball en els casos en què legalment procedisca, i les funcions de mediació, d'arbitratge i de conciliació laboral.
  
III. Entre els factors que poden contribuir a una aplicació efectiva de les disposicions vigents, i com a complement a les accions que realitza l'administració, cal remarcar la necessitat d'incorporar la prevenció de riscos laborals (PRL) en el cercle de la innovació i el desenvolupament tecnològic des de la perspectiva de les necessitats de les empreses, tal com s'ha realitzat en uns altres àmbits relacionats amb el desenvolupament de productes, la producció, la gestió de la qualitat i la protecció al medi ambient.
  
IV. En la Universitat Politècnica de València hi ha diversos instituts i departaments que tenen coneixements, capacitat i experiència provada en camps relacionats amb la prevenció de riscos laborals, mitjançant projectes d'investigació, programes d'assessorament, estudis i dictàmens.
  
V. Recentment, la Sotssecretaria de Ciència i Tecnologia del Govern Valencià, dependent de la Vicepresidència Segona del Govern Valencià, ha assumit competències en la planificació i la programació de la política en I+D+I del Govern Valencià, en la coordinació i el seguiment de les activitats en I+D+I de les diverses conselleries i entitats públiques de la Generalitat Valenciana, i en l'impuls a la cooperació entre els diferents organismes de I+D+I de la Comunitat Valenciana i de les seues unitats de transferència de resultats, i també d'aquests amb les empreses, especialment d'intercanvis sobre informació, disponibilitats de recursos, organització i experiències pràctiques.
  
De manera especial, l'Institut de Biomecànica (IBV), institut universitari de la UPV, treballa des de fa més de 10 anys en I+D en aquesta matèria mitjançant el desenvolupament de projectes d'investigació, col·laboració amb mútues d'accidents de treball i malalties professionals de la Seguretat Social (MATEPSS), i servicis de Prevenció d'Empreses, i la realització de nombroses activitats de formació.
  
De conformitat amb tot això, les parts acorden formalitzar aquest conveni d'acord amb les següents
  
Clàusules
  
Primera. Objecte del conveni
  
L'objecte d'aquest conveni, que té caràcter de conveni marc, és l'establiment de vies de col·laboració permanents i obertes entre la Conselleria d'Economia, Hisenda i Ocupació i la Universitat Politècnica de València, per al foment de la innovació en la prevenció de riscos laborals i la realització específica d'accions que busquen els objectius següents:
  
a) Potenciar la incorporació dels departaments universitaris i dels instituts d'investigació a les activitats d'I+D, sobre prevenció de riscos laboral, amb l'aprofitament dels recursos existents en la UPV, i els elevats graus de coneixements cientificotècnics de les àrees relacionades.
  
b) Desplegar sistemes de gestió preventiva orientats a les pimes, atés el seu caràcter crític per a una millora eficaç dels índex de sinistralitat laboral.
  
c) Potenciar la incorporació de la Universitat Politècnica de València a les activitats formatives reglades i no reglades en matèria de prevenció de riscos laborals. Aquestes iniciatives no sols milloraran el grau de formació dels futurs tècnics de prevenció, sinó que serviran de llavor per a potenciar la investigació en la matèria i l'extensió de la cultura preventiva en uns altres àmbits tècnics relacionats amb la prevenció de riscos laborals (gestió, processos, disseny, fabricació, etc.).
  
d) Potenciar la creació dels nous servicis i productes relacionats amb la prevenció de riscos laborals, especialment pel que fa a empreses intermèdies amb alta component tecnològica, teleformació i assessoria a empreses.
  
e) Donar suport a la Conselleria d'Economia, Hisenda i Ocupació pel que fa a les seues funcions en el camp de la prevenció de riscos laborals.
  
f) Donar suport a les empreses del sector: MATEPSS, servicis de prevenció aliens, organismes de control acreditats, fabricants d'equips de treball i d'equips de protecció individual.
  
g) Donar suport a les empreses de la Comunitat Valenciana en les seues activitats preventives.
  
h) Donar suport i propiciar la realització de pràctiques en les conselleries i els centres que depenen d'aquestes, per l'alumnat de les diferents activitats formatives.
  
i) La resta d'accions que siguen considerades d'interés per les parts i que tinguen relació amb la innovació en prevenció de riscos laborals.
  
Segona. Estructura de gestió: Centre en Xarxa de Suport a la Innovació en la Prevenció de Riscos Laborals
  
El disseny, la coordinació, l'impuls inicial i el seguiment per a la posada en marxa de les actuacions descrites en la clàusula primera es farà mitjançant la creació d'un centre en Xarxa de Suport a la Innovació en la Prevenció de Riscos Laborals. Aquest centre no tindrà personalitat jurídica pròpia, sinó que serà una estructura de gestió i coordinació que aprofitarà els recursos ja existents en la UPV (i singularment en el IBV), en la Conselleria d'Economia, Hisenda i Ocupació mateix i en la Sotssecretaria de Ciència i Tecnologia del Govern Valencià, dependent de la Vicepresidència Segona del Govern Valencià.
  
Tercera. Direcció, vigilància i control
  
El centre s'estructurarà en una comissió de control i seguiment, en una unitat de coordinació i en diverses unitats de I+D+I.
  
La Comissió de Control i Seguiment (annex A.1) serà l'encarregada d'establir les estratègies i les prioritats d'actuació del centre, i també del posterior seguiment d'aquestes. La Comissió estarà composta pel sotssecretari de Ciència i Tecnologia del Govern Valencià, tres membres de la Conselleria d'Economia, Hisenda i Ocupació designats pel conseller ?entre els quals un hi actuarà com a president?, tres de la UPV designats pel rector ?entre els quals hi haurà un representant que hi actuarà com a vicepresident i un altre de la Unitat de Coordinació que hi actuarà com a secretari?, i fins un màxim de set representants de la resta d'agents econòmics i socials (organitzacions empresarials, organitzacions sindicals, mútues d'accidents, etc.). La incorporació d'aquests últims es realitzarà amb l'acceptació prèvia per part de la majoria de membres de la Comissió de Control i Seguiment, a iniciativa de qualsevol d'ells, o a proposta de la Unitat de Coordinació, per majoria dels seus membres, i caldrà tenir la conformitat del president i del vicepresident. La composició d'aquesta Comissió haurà de garantir que els col·lectius interessats en el camp de la PRL puguen contribuir a orientar les activitats de les unitats de I+D+I, amb l'objectiu que aquestes donen resposta adequada a les necessitats existents.
  
La unitat de Coordinació (annex A.2) tindrà un caràcter exclusivament tècnic, i la seua missió serà la promoció, la gestió i la coordinació de les activitats que es realitzen el Centre en Xarxa, i serà designada pel rector de la UPV entre les unitats de I+D+I de la UPV que componguen el Centre en Xarxa. La Unitat de Coordinació elevarà propostes a la Comissió de Control i Seguiment després de l'aprovació per part d'una comissió permanent del Centre en Xarxa formada per un representant de cada unitat de I+D+I que componga el Centre en Xarxa, dos representants de la Unitat de Coordinació ?un d'ells actuarà com a president i un altre com a secretari de la Comissió Permanent?, fins a dos representants de la UPV, designats pel rector de la UPV, i fins a dos representants de la Conselleria d'Economia, Hisenda i Ocupació designats pel conseller d'Economia, Hisenda i Ocupació.
  
Les unitats de I+D+I en PRL (annex A.3) que formen el Centre en Xarxa sorgiran dels diversos departaments, centres i d'altres estructures no convencionals d'investigació de la UPV, tant dels que realitzen activitats en PRL com dels que s'hi puguen incorporar procedents d'uns altres camps tècnics. La incorporació al Centre en Xarxa, o l'exclusió, es realitzarà a proposta de la majoria dels membres de la Comissió Permanent del Centre en Xarxa, per aprovació del rector de la UPV. Serà requisit imprescindible per a la permanència al Centre en Xarxa que actuen efectivament en les línies de treball definides per la Comissió de Seguiment i Control.
  
Quarta. Finançament del Centre en Xarxa
  
Tal com s'ha indicat en la clàusula segona, el Centre en Xarxa no tindrà personalitat jurídica pròpia i, per tant, no tindrà recursos humans ni tècnics propis, i serà fonamentalment una estructura de gestió i coordinació.
  
El finançament es farà sobre la base dels criteris següents:
  
1. La Unitat de Coordinació es finançarà, en primer lloc, mitjançant convenis específics entre la UPV i la Conselleria d'Economia, Hisenda i Ocupació, i/o, en segon lloc, mitjançant la presentació de propostes a les diverses convocatòries obertes per la Conselleria d'Economia, Hisenda i Ocupació, i també, en tercer lloc, de les aportacions de terceres parts.
  
Davant de la primera opció, el conveni específic preveurà els aspectes següents:
  
- Definició dels objectius perseguits.
  
- Descripció del pla de treball, que inclourà les distintes fases i la cronologia del desplegament.
  
- Pressupost total i mitjans materials i humans que requerisca, amb especificació de les aportacions de cada entitat i/o de terceres parts.
  
- Normes per a la coordinació, l'execució, el seguiment i la certificació de les activitats.
  
Davant de la segona opció, hi valdrà el que diga la respectiva ordre de convocatòria.
  
2. Les unitats de I+D+I es finançaran sobre la base:
  
- De programes de foment de la I+D +I a què concórreguen, ja siguen d'àmbit autonòmic, nacional o internacional;
  
- D'aportacions d'empreses i MATEPSS mitjançant contractes i/o convenis;
  
- De productes i servicis (formació, assessorament, etc.) de les diferents unitats de I+D+I.
  
Cinquena. Duració del conveni
  
Aquest conveni marc tindrà una duració de quatre anys comptadors des de la signatura, prorrogable en períodes successius de dos anys per consentiment tàcit de les parts que signen.
  
Sisena. Finançament del conveni
  
Aquest conveni marc no implica cap despesa, ja que el seu objectiu és destacar l'interés de les parts en el foment de la innovació en la prevenció de riscos laborals, mitjançant el Centre en Xarxa, el qual esdevindrà el catalitzador i potenciador de les activitat entorn a la PRL, i l'organització d'unes vies de participació que es traduiran en convenis específics de col·laboració en aquest àmbit.
  
Setena. Resolució del conveni
  
Les parts podran modificar o denunciar aquest document en qualsevol moment per mutu acord. Qualsevol de les parts podrà, al seu torn, denunciar aquest acord amb la comunicació per escrit a l'altra part amb sis mesos d'antelació a la data en què vaja a considerar-lo acabat. La resolució unilateral o de mutu acord d'aquest acord marc no implica necessàriament la dels convenis específics de col·laboració que s'estiguen executant en el moment en qüestió, els quals es regiran pels seus propis pactes en matèria de duració i resolució.
  
I com a prova de conformitat, signen per triplicat i a un sol efecte aquest Conveni, al lloc i en la data indicats més amunt
  
El conseller d'Economia, Hisenda i Ocupació,
  
Vicente Rambla Momplet
  
El rector de la Universitat Politècnica de València,
  
Justo Nieto Nieto
  
Annexos al Conveni de Col·laboració entre la Generalitat Valenciana (Conselleria d'Economia, Hisenda i Ocupació) i la Universitat Politècnica de València, per a fomentar la innovació en la prevenció de riscos laborals
  
A.1 De la Comissió de Control i Seguiment
  
A.1.1 De les funcions de la Comissió de Control i Seguiment
  
Correspon a la Comissió de Control i Seguiment:
  
1. Traçar les directrius generals i les prioritats d'actuació del Centre en Xarxa, tot afavorint la consecució dels seus objectius en matèria d'innovació en PRL.
  
2. Valorar, i si és el cas, aprovar les memòries anuals d'activitat desplegades pel Centre en Xarxa.
  
3. Valorar, i si és el cas, aprovar els programes anuals d'actuació del Centre en Xarxa que presente el representant de la Unitat de Coordinació.
  
A.1.2. De la constitució de la Comissió de Control i Seguiment
  
La Comissió de Control i Seguiment estarà composta pel sotssecretari de Ciència i Tecnologia del Govern Valencià i tres representants de la Conselleria d'Economia, Hisenda i Ocupació: el sotssecretari d'Ocupació n'assumirà la Presidència, i dos representants designats pel conseller a proposta del sotssecretari d'Ocupació.
  
A més, la Comissió de Control i Seguiment estarà integrada per tres membres de la UPV designats pel rector, un dels quals hi actuarà com a vicepresident i un altre serà un representant de la Unitat de Coordinació del Centre en Xarxa, qui actuarà com a secretari en les reunions que es realitzen.
  
Així mateix, la Comissió de Control i Seguiment estarà formada per un màxim de set representants dels agents econòmics i socials relacionats amb la PRL (organitzacions empresarials, organitzacions sindicals, mútues d'accidents, etc.).
  
Els membres de la Comissió de Control i Seguiment de la UPV i de la Conselleria d'Economia, Hisenda i Ocupació podran renovar-se per decisió del rector de la UPV i del conseller d'Economia, Hisenda i Ocupació, respectivament.
  
La incorporació i l'exclusió de representants de la resta d'agents econòmics i socials relacionats amb la PRL (organitzacions empresarials, organitzacions sindicals, mútues d'accidents, etc.), es realitzarà a iniciativa de qualsevol dels seus membres o a proposta de la Unitat de Coordinació, per majoria dels membres de la Comissió de Control i Seguiment, per a la qual cosa caldrà tenir l'acceptació del president i del vicepresident. La proposta es formularà per majoria dels components de la Comissió Permanent del Centre en Xarxa.
  
A.1.3 Del president i del vicepresident de la Comissió de Control i Seguiment
  
El sotssecretari d'Ocupació, com a president de la Comissió de Control i Seguiment estarà assistit pel vicepresident, per qui podrà ser substituït en cas d'absència. La seua funció serà presidir les reunions que es realitzen i autoritzar el secretari perquè convoque les citades reunions amb l'ordre del dia establit pel president.
  
El vicepresident serà designat pel rector de la UPV.
  
El president, o en absència d'aquest, el vicepresident, hauran de dirigir els debats, garantir l'ordre de les reunions i executar els seus acords.
  
El president, o per delegació d'aquest, el vicepresident, representaran el Centre en Xarxa davant de les administracions públiques.
  
A.1.4 Del secretari de la Comissió de Control i Seguiment
  
El secretari serà designat pel rector de la UPV, i serà un representant de la Unitat de Coordinació del Centre en Xarxa.
  
El secretari serà l'encarregat d'estendre les actes de les reunions que realitze la Comissió de Control i Seguiment.
  
El secretari serà l'encarregat de convocar, per mandat del president, les reunions de la Comissió de Control i Seguiment.
  
El secretari serà l'encarregat de presentar davant de la Comissió de Control i Seguiment les memòries anuals d'activitat realitzades pel Centre en Xarxa, i de proposar els programes anuals d'actuació del Centre en Xarxa.
  
Així mateix, el secretari serà l'encarregat de traslladar a les distintes unitats de I+D+I que integren el Centre en Xarxa les directrius que emanen de la Comissió de Control i Seguiment.
  
A.1.5 De les reunions de la Comissió de Control i Seguiment
  
La Comissió de Control i Seguiment es reunirà, mitjançant una convocatòria del seu president coordinada pel secretari, quan el primer ho acorde, i si més no una vegada a l'any durant el primer semestre, per tal de valorar, i si és el cas, aprovar les memòries d'activitats i els programes d'actuació del Centre en Xarxa.
  
Les convocatòries es realitzaran per escrit, contindran l'ordre del dia dels temes que calga tractar, i seran comunicades amb una antelació mínima de 15 dies naturals.
  
Les decisions que adopte la Comissió de Control i Seguiment s'acordaran per consens de la majoria simple dels seus membres. Igualment, qualsevol membre tindrà dret a la inclusió en l'acta de la reunió de la seua opinió particular en relació amb qualsevol dels assumptes tractats.
  
Amb l'autorització prèvia del president de la Comissió de Control i Seguiment, i a iniciativa de qualsevol dels seus membres, podran assistir a les reunions d'altres persones relacionades amb els temes que s'hagen de tractar, i hi participaran amb veu però sense vot.
  
A.2. De la Unitat de Coordinació i la Comissió Permanent del Centre en Xarxa
  
A.2.1. De les funcions de la Unitat de Coordinació
  
La Unitat de Coordinació del Centre en Xarxa serà l'encarregada de promocionar, coordinar i seguir les activitats que realitzen les distintes unitats de I+D+I que integren el Centre en Xarxa.
  
Li correspon elaborar les memòries d'activitats i els programes d'actuació al Centre en Xarxa que calga presentar per a l'aprovació davant de la Comissió de Control i Seguiment, i la resta de propostes que emanen de la Comissió Permanent del Centre en Xarxa.
  
També li correspon traslladar, mitjançant el seu representant en la Comissió de Control i Seguiment ?el secretari?, les directrius i els acords que aquesta Comissió de Control i Seguiment adopte, a la resta d'unitats d'I+D+I que integren el Centre en Xarxa.
  
A.2.2 De les funcions de la Comissió Permanent del Centre en Xarxa
  
Per tal de facilitar les activitats de promoció i coordinació que realitze la Unitat de Coordinació, i el consens entre les unitats de+I+D+I que formen el Centre en Xarxa, es constituirà una comissió permanent la funció de la qual serà, a més, aprovar les propostes de memòries, els programes i la resta d'iniciatives que calga presentar davant de la Comissió de Control i Seguiment mitjançant el seu secretari ?representant de la Unitat de Coordinació.
  
A.2.3 De la designació de la Unitat de Coordinació
  
La Unitat de Coordinació del Centre en Xarxa serà designada pel rector de la UPV entre les unitats de I+D+I que integren el Centre en Xarxa.
  
La seua designació es renovarà quan el rector de la UPV ho decidisca, i haurà de ser comunicat a la Comissió de Control i Seguiment.
  
A.2.4 De la constitució de la Comissió Permanent
  
La Comissió Permanent estarà integrada per un representant de cada unitat de I+D+I designat pel director del departament, de l'institut o del centre de la UPV a què pertanya cadascuna d'aquestes unitats de I+D+I.
  
A més, estarà composta per dos representants de la Unitat de Coordinació designats pel rector de la UPV, un dels quals actuarà com a president i l'altre com a secretari de la Comissió Permanent.
  
També estarà composta per fins a dos representants de la Conselleria d'Economia, Hisenda i Ocupació, designats pel president de la Comissió de Control i Seguiment.
  
També estarà composta de dos representants com a màxim de la UPV, designats pel vicepresident de la Comissió de Control i Seguiment.
  
A.2.5 Del president i del secretari de la Comissió Permanent
  
El president, i per absència el secretari, presidiran les reunions que realitze la Comissió Permanent. El secretari n'estendrà les actes.
  
El president de la Comissió Permanent actuarà com a secretari de la Comissió de Control i Seguiment
  
A.2.6 De les reunions de la Comissió Permanent
  
La Comissió Permanent es reunirà per convocatòria coordinada amb el secretari, per acord del president de la Comissió Permanent, o per sol·licitud, si més no, d'una tercera part d'aquesta.
  
Les convocatòries es realitzaran preferentment per escrit, contindran l'ordre dels dies dels assumptes que calga tractar i seran notificades amb una antelació mínima de cinc dies naturals.
  
Les decisions que adopte la Comissió Permanent s'acordaran per consens de la majoria simple dels membres presents en les reunions que es realitzen. Qualsevol membre tindrà dret a la inclusió en l'acta de reunió de la seua opinió particular en relació amb qualsevol dels temes tractats.
  
A les reunions de la Comissió Permanent, qualsevol dels seues membres podrà invitar-hi d'altres persones que hi puguen participar, a l'efecte dels debats que es mantinguen, amb veu però sense vot.
  
A.3 De les unitats de I+D +I
  
A.3.1 De les funcions de les unitats I+D+I
  
Tot tenint en compte les directrius emanades de la Comissió de Control i Seguiment, i sota la coordinació de la Unitat de Coordinació, les unitats de I+D+I que constituïsquen el Centre en Xarxa seran les encarregades de realitzar les activitats d'investigació científica, de desenvolupament tecnològic, d'assessorament tècnic i de formació i informació que decidisca tractar el Centre en Xarxa.
  
Les unitats de I+D+I hauran d'actuar efectivament d'acord amb les línies de treball i les directrius definides per la Comissió de Control i Seguiment.
  
A més, hauran de participar activament en les reunions que realitze la Comissió Permanent, i de subministrar informació i donar el seu parer sobre les activitats que realitze el Centre en Xarxa i que l'afecten de manera concreta.
  
A.3.2. De la incorporació o l'exclusió de les unitats de I+D+I del Centre en Xarxa
  
Mitjançant una petició adreçada al president de la Comissió Permanent del Centre en Xarxa, signada pel director dels diversos departaments, instituts i centres de la UPV, es podrà sol·licitar la incorporació al Centre en Xarxa, amb indicació de la persona que el representarà en la Comissió Permanent.
  
El president de la Comissió Permanent podrà resoldre provisionalment la incorporació de qualsevol departament, institut o centre de la UPV al Centre en Xarxa, decisió que haurà de ser ratificada pel rector de la UPV.